སྤྱིར་དཔལ་ཡོན་ནི་འཚོ་བ་སྐྱེལ་བའི་བརྒྱུད་རིམ་ནས་བྱུང་བའི་མིའི་རིགས་ཀྱི་འཕེལ་རྒྱས་ཀྱི་འགྱུར་བག་ཅིག་ཡིན་ལ།དེ་བྱུང་བའི་རྒྱུ་གཙོ་བོ་ནི་འཚོ་བ།དཀའ་ངལ།འབྲེལ་འདྲིས་བཅས་ཡིན།ཟ་འོས་པའི་ཤིང་ཐོག་དང་ཞིང་ཐོག་སོགས་ངོས་ཟིན་པའི་གསར་གཏོད་ལས་གསོག་ཉར་དང་བདག་ཐོབ་བྱེད་ཐུབ་བའི་བསམ་གཞིག་གི་འཕེལ་རྒྱས་བྱུང་མཐར།གཅན་གཟན་དང་རི་དྭགས་སོགས་རྔོན་ནས་འབྲོག་ལས་ཀྱི་ལས་རིགས་ཉི་ཚེ་བ་ཞིག་བྱུང་བ་ནས་གནས་ངེས་མེད་ནས་འཚོ་བ་སྐྱེལ་བའི་འཕོ་འགྱུར་བྱུང་།འདི་ལྟར་དུས་རབས་དང་དུས་རབས་བཞུད་མཐར།རང་གཤིས་དང་རིགས་མཐུན་པའི་མིའུ་རྣམས་ཀྱིས་ཁྱུ་བསྒྲིགས་པ་དང་དབང་དུ་བསྡུས་པ་སོགས་ཀྱི་བདག་འཛིན་གྱི་བློ་སྟོབས་འཕེལ་ནས་གྲལ་རིམ་ལམ་ལུགས་འདི་བྱུང་མགོ་ཚུགས།རེད་དེ་གནས་ངེས་མེད།འཚོ་གཞིས་ངེས་མེད།སྐད་བརྡ་ངེས་མེད།ཁྱུ་གྲོགས་ངེས་མེད་ཀྱི་དུས་རབས་ནི་རྡོ་ཆས་རྙིང་མའི་དུས་རབས་ཡིན་ལ་ཤེས་རབ་བམ་བློ་གྲོས་འཕེལ་མགོ་བཙུགས་པའི་དུས་རབས་ཀྱང་ཡིན།འོན་ཀྱང་ཤེས་རབ་ལས་བསྐྱེད་པའི་རིག་གནས་འཁྲུངས་མེད།ད་དུང་རྡོ་ཆས་རྙིང་མའི་དུས་རབས་ནི་དཔལ་ཡོན་དར་བའི་རྒྱུར་གྱུར་བའི་དུས་རབས་མེད་དུ་མི་རུང་བ་ལས་དཔལ་ཡོན་དངོས་དར་བའི་དུས་རབས་ལ་སླེབས་མེད།རིག་གནས་དར་བའི་མགོ་ཁུངས་ནི་དཔལ་ཡོན་འཕེལ་བའི་དུས་རབས་དངོས་མ་དེ་ཡིན་ལ་དེ་ནི་རྡོ་ཆས་གསར་མའི་དུས་རབས་ཡིན།ལོ་ཚིགས་ནི་སྤྱི་ལོའི་སྔོན་གྱི་ལོ་ངོ༡༠༠༠༠ནས༡༢༠༠༠ཡས་མས་ཡིན་པར་ངོས་འཛིན་གྱིན་ཡོད།